เยาวชนชำระหนี้ กยศ. คนรุ่นหลังได้กู้ยืม เกิดเงินหมุนเวียนในระบบ
นายชัยณรงค์ กัจฉปานันท์ ผู้จัดการกองทุนเงินให้กู้ยืมเพื่อการศึกษา กล่าวถึงที่ประชุมสภาผู้แทนราษฎร (ส.ส.) มีมติเห็นชอบร่างพระราชบัญญัติ (พ.ร.บ.) กองทุนเงินให้กู้ยืมเพื่อการศึกษา (กยศ.) โดยไม่คิดดอกเบี้ยและเบี้ยปรับ หากกฎหมายฉบับดังกล่าวผ่านทั้งสองสภา จะมีการวางแผนบริหารเงินของ กยศ.ในอนาคต เนื่องจากในร่างกฏหมายใหม่การบริหารเงินจะแตกต่างจากเดิมที่เคยมีเงินดอกเบี้ยและเบี้ยปรับที่เป็นรายได้ของกองทุน ประกอบกับ ที่ผ่านมา กยศ. มีการบริหารเงินกองทุนโดยไม่ได้ใช้งบประมาณแผ่นดิน  แต่ใช้เงินประเดิมกองทุนที่รัฐบาลให้ ส่วนเงินที่เยาวชนรุ่นก่อนที่เรียนจบแล้วจะมีการคืนทั้งเงินต้นและดอกเบี้ยบางส่วนหากเกิดความล่าช้าจะมีการเสียเบี้ยปรับ ทำให้มีเงินหมุนตลอดเวลาสำหรับเงื่อนไขของร่างกฎหมายใหม่จะมีการดูเงินที่เข้ามา และความต้องการใช้เงินว่ามากน้อยแค่ไหน จึงได้มีการขอความร่วมมือกับเยาวชนผู้กู้ยืมทุกคนว่าจะมีหรือไม่มีดอกเบี้ย ผู้กู้ยืมยังคงต้องมีวินัยการเงิน เพื่อคืนเงินต้น ให้คนรุ่นต่อๆ ไป ได้กู้ยืมต่ออย่างไรก็ตาม การร่างกฎหมายใหม่ที่ทางรัฐบาลเสนอไป โดยยังคงให้มีดอกเบี้ย แต่จะเป็นการปรับลดลงมา เพื่อลดภาระผู้กู้ยืมให้ได้มากที่สุด แต่จะเป็นต้นทุนในการบริหารกองทุนสำหรับร่างกฎหมาย ซึ่งสภาฯได้ลงมติเห็นชอบไปแล้ว แต่ยังมีขั้นตอนของวุฒิสภา ที่กระทรวงการคลังจะมีการชี้แจงตามขั้นตอนทางกฎหมายภายหลัง ส่วนจะสามารถปรับเปลี่ยนร่างกฎหมายได้หรือไม่ ก็ต้องขึ้นอยู่กับความเห็นของวุฒิสภา